Puolustusministeri Jussi Niinistö (sin.) on herättänyt lauantaina hämmennystä sananvapautta koskevalla tviitillään.

–Sananvapauden väärinkäytöstä on lyhyt matka epäisänmaallisuuteen, ministeri tviittasi lauantaina.

Puolustusministerin kommentin oletetaan liittyvän Helsingin Sanomien lauantaina julkaisemaan uutiseen, jossa julkaistiin salaiseksi luokiteltuja asiakirjoja.

– On aina vakava asia, jos tämäntyyppistä tietoa vuotaa julkisuuteen. Tiedusteluyhteistyö perustuu vaihdantaan ja tiedot ovat luottamuksellisia, joten tilanne ei ole hyvä, Niinistö kommentoi vain hetki ennen tviittiään STT:lle.

Hän myös jakoi STT:n uutisen Twitterissä juuri ennen omaa kommenttiaan.

Helsingin Sanomille vuodetut asiakirjat käsittelevät muun muassa Viestikoelaitoksen, nykyisen Viestikoekeskuksen, toimintaa ja henkilöstöä. Lehti on saanut haltuunsa myös asiakirja-aineistoa, joista paljastuu tietoa Puolustusvoimien tiedustelusta.

Puolustusministeri jakoi Twitterissä myös maanpuolustuskorkeakoulun professorin Petteri Lalun kommentin Helsingin Sanomien uutiseen.

Tasavallan presidentti Sauli Niinistö sanoi omassa lausunnossaan, että korkeimman turvaluokituksen saaneiden asiakirjojen sisällön paljastuminen voi aiheuttaa vakavia vaurioita.

Lue tarkemmin: Sauli Niinistö asiakirjavuodosta: ”Kriittistä turvallisuutemme kannalta – voi aiheuttaa vakavia vaurioita”